મારી આંગળીઓ તો શું એના વેઢા પણ ગણતા ગણતા ખૂટી જાય એટએટલા ‘રસપ્રદ કિસ્સાઓ’ એ સંભળાવી શકતો હતો. પણ એક કિસ્સો એ ક્યારેય સંભળાવવાનો ચૂકતો નહીં. પાંચ વર્ષ પહેલાનો એનો એરપોર્ટ પરનો એ અનુભવ ! જયારે એરપોર્ટ પર એણે એક છોકરીને એનો સરકી ગયેલો સ્કાર્ફ રીટર્ન કર્યો હતો અને કાવ્યાત્મક ઢબે કહ્યું હતું, ‘યું બેખબર ના રહા કિજીએ મહોતરમા, આપસે જુડી હર ચીઝ કયામત ઢા સકતી હૈ !’, અને બદલામાં એ છોકરીએ ‘શુક્રિયા જનાબ’ કહેતાં શરમાઈને સ્કાર્ફ લઇ લીધો હતો. અને પછી જોગાનુજોગ એ ફ્લાઈટમાં એ બંનેની સીટ પણ લગોલગ હતી. અને પછી તો ઘણી વાતચીત, નંબર એક્સચેંજ, અને પછી વધતી મુલાકાતો. અને વધુ એક છોકરીના પ્રેમ પર હાવી થતી કાર્તિકની હવસ ! આજે તો કાર્તિકને એ છોકરીનું નામ પણ યાદ નથી, પછી એ ક્યાં છે, કે શું કરે છે એ તો પૂછવું પણ દુર રહ્યું !